ધર્મગ્રંથોને ટાંકીને નારીગૌરવની વાતો કરવી બહુ સહેલી છે. એમ કરવાથી નારીગૌરવ સ્થાપિત થઈ જતું નથી. આપણા જેવા દેશમાં જ્યારે જાહેર સ્થળોએ મહિલાઓ માટે અનિવાર્ય ગણાય એવી દેહધાર્મિક જરૂરિયાતો સાવ સહજપણે, પ્રચારના ઢોલનગારા પીટ્યા વિના ઊભી કરવામાં આવશે ત્યારે જ એ દિશામાં પહેલું કદમ ભર્યું ગણાશે. યાદ રહે કે એ સુવિધા નથી, જરૂરિયાત છે. એમ ન થાય તો પછી ‘મિસ અમેરિકા’ સૌંદર્યસ્પર્ધામાં ‘બીકીની રાઉન્ડ’ ન યોજાય કે સંખેડામાં મહિલા સરપંચ ચૂંટાઈ આવે એ બન્ને સ્થિતિ ભલે સાવ અલગ, છતાં મહિલાસન્માનની દિશામાં દોરી જતું કદમ લાગે, એ દિશાની લાંબી મજલનો એ આરંભ પણ માંડ ગણાશે.